## L’Hospital Sant Joan d’Alacant incorpora un microscopi quirúrgic oftalmològic que millora la precisió i la seguretat del pacient

*** El cirurgià opera amb visualització 3D en una pantalla gran amb una postura més ergonòmica
* És un dels primers hospitals autonòmics que adquirix este equip que disposa d’un escàner tridimensional integrat**

L’Hospital Universitari Sant Joan d’Alacant ha adquirit un microscopi quirúrgic oftalmològic d’última generació, que disposa d’un sistema de visualització 3D a més de la tecnologia de tomografia de coherència òptica (OCT) intraquirúrgica. És un dels primers hospitals autonòmics a incorporar este equip.

Segons ha destacat la cap del Servici d’Oftalmologia, Encarnación Mengual, “el nostre hospital ha sigut referent en patologia i cirurgia oftalmològica durant els últims 30 anys i amb este equip ens situem ara a l’avantguarda en tecnologia, la qual cosa ens permet millorar el nostre flux de treball amb les consultes oftalmològiques, optimitzant encara més els equips d’exploració biomètrica que utilitzem”.

Així, el nou microscopi és especialment útil en els trasplantaments de còrnia i per a les operacions de retina. El cirurgià oftalmològic disposa de tota la història clínica del pacient en el mateix acte quirúrgic, amb la qual cosa pot accedir a totes les imatges i els càlculs realitzats.

Amb l’equip es guanya en precisió i en seguretat del pacient, amb una visió tridimensional de l’ull i de totes les seues estructures en temps real. També es millora la formació, ja que el tutor dels residents té accés a la mateixa imatge que el metge que està operant i pot guiar-lo i donar-li instruccions mentres realitza l’operació.

A més, el cirurgià opera amb una postura més ergonòmica, sense inclinar el cap, i té una visió completa en una pantalla gran de 77 polzades. El nou equip permet alternar entre la visualització digital en 3D, que millora significativament la percepció de profunditat i els detalls anatòmics, i l’òptica tradicional.

Fecha: 11/12/2024